იელის უნივერსიტეტი
იელის უნივერსიტეტი (Yale University) — კერძო უნივერსიტეტი ნიუ-ჰეივენში, კონექტიკუტი. დაარსდა 1701 წელს როგორც კოლეგიატის სკოლა, აივი-ლიგის წევრია და სიძველით მესამე უმაღლესი განათლების კერაა აშშ-ში. განსაკუთრებით ცნობილია მისი საბაკალავრო სკოლა, იელის კოლეჯი და იელის იურიდიული ფაკულტეტი, ორივე მათგანს აღზრდილი ჰყავს რამდენიმე აშშ-ის პრეზიდენტი და სხვა სახელმწიფოების მეთაურები. 1861 წელს იელის ხელოვნებათა და მეცნიერებათა პოსტსაბაკალავრო სკოლამ პირველი ფილოსოფიის დოქტორის დიპლომი გასცა აშშ-ში. ასევე გამოირჩევა იელის დრამატული სკოლა, რომელმაც მრავალი ჰოლივუდის და ბროდვეის გამოჩენილი მსახიობი აღზარდა. იელის ხელოვნების, მუსიკის, სამედიცინო და არქიტექტურის სკოლები ამ სფეროებში ერთ-ერთ საუკეთესოდ მიიჩნევა ქვეყანაში. 2016 წელს U.S. News & World Report-მა იელი აშშ-ში მესამე საუკეთესო სასწავლო დაწესებულებად დაასახელა (ამ სიაში იელი სამეულში შედის ბოლო თექვსმეტი წელი). QS World University Rankings-ის თანახმად ის მე-15-ა მსოფლიოში, Times Higher Education World University Rankings-ის რეიტინგში კი მე-12. 2015 წელს Academic Ranking of World Universities-მა იელს მე-11 ადგილი მიანიჭა. იელის უნივერსიტეტის კურსდამთავრებულებს შორის არიან: უილიამ ჰოვარდ ტაფტი, ჯერალდ ფორდი, ჯორჯ ჰერბერტ უოლკერ ბუში, ბილ კლინტონი, ჯორჯ უოლკერ ბუში, მარიო მონტი, თანსუ ჩილერი, ერნესტო სედილიო, კარლ კარსტენსი, ჯონ კერი, ჰილარი კლინტონი.